title: Glaciar deras Oletas de Gauba
text: O glaciar deras Oletas de Gauba (en occitán glacièr deras Oletas de Gauba, en francés glacier des Oulettes de Gaube) ye un glaciar d'os Pireneus situau en o macizo de Camachibosa, en a versant norte d'a muga entre Aragón y Francia en o departamento d'os Altos Pireneus y en a rechión d'Occitania.
  
  Ye o glaciar más baixo d'os Pireneus con o suyo frent a 2.285 metros d'altaria.
  
  Toponimia 
  Oletas (en francés Oulettes) significa "olletas". Iste toponimo describe a cheografía d'o glaciar que ye situau en una chicota foya a o piet d'a Camachibosa.
  
  Cheografía 
  O glaciar se troba en a cara norte d'a Camachibosa, a os pietz d'o couloir de Gauba. As auguas d'o suyo deschele alimentan a gave de Gauba.
  
  O glaciar ye situau a una altaria meyana de 2.400 metros. A presencia d'un glaciar a una altura asinas de baixa en os Pireneus ye o resultau d'a unión de qualques parametros: ye exposau de tot enta o norte y a os pietz d'una muralla de 800 metros d'altaria formada por a Camachibosa. Asinas, o glaciar ye a la uembra, prou bien prototechiu d'a radiación solar y recullindo a-saber-los lurtes. Amás, o glaciar se beneficia d'abundants precipitations gracias chustament a ista barrera formada por a Camachibosa.
  
  O glaciar deras Oletas de Gauba poseye tamién qualques d'as crepazas más impresionants d'os Pireneus. Belunas tienen más de 30 metros de fondura y atros tantos d'amplo. Iste fuerte crepazau leva asociada una important dinamica glaciar. L'asociación Moraine i ha mediu velocidatz de desplazamiento d'entre 50 y 70 metros/anyo, lo que fa que siga o glaciar más rapedo d'a cordelera.
  
  Historia 
  Dimpués de rematar a chicota edat de chelo arredol de l'anyo 1850, o glaciar de Petita Vinhamala yera uniu fisicament a o glaciar deras Oletas de Gauba. Se nombraba ta par d'alavez a iste aparato unico como "glaciar Norte d'a Camachibosa". Iste zaguero s'estendillaba por una superficie de 0,60 km² y teneba o frent más baixo d'os Pireneus a 2.190 metros.
  
  Os dos glaciars s'han deseparau tiempo dimpués, estando lur ruptura definitiva en primerías d'os anyos 1930.
  
  O retacule d'o glaciar deras Oletas de Gauba no ha estau pas liniar, como amostran as suyas morrenas: se i veyen lichers abances en os anyos 1890, 1920, 1945, 1990 y 1997. En rematar o zaguer chicot abance en 1985, o glaciar s'estendillaba sobre 0,18 km². O suyo deschele ha estau prou susteniu dende alavez: 0,13 km² en 2012 y 0,09 km² en 2020.
  
  Dende 2007, una gradera rocosa prencipió a apareixeer en a parti inferior y más crepazada d'o glaciar, tendendo iste a deseparar-se en dos.
  
  Referencias
  
  Se veiga tamién 
   Glaciars d'os Pireneus
  
  Vinclos externos 
    Asociación Pirenenca de Glaciolochía
    Os glaciars pirenencos
  
  Oletas de Gauba
  Oletas de Gauba
  Macizo de Camachibosa
  Parque Nacional d'os Pireneus